Több mint egymillió autósnak kell lassan befizetnie a kötelezőt | Világgazdaság
2020. 02. 20. 09:43 ↻ 2020. 02. 20. 11:04 VG	Biztosítás | Közélet | Közéleti Hírek | Pénzügy
Annak az 1,1 millió gépjármű-tulajdonosnak – köztük több mint 700 ezer személyautó üzembentartójának –, akinek kötelező gépjármű-felelősségbiztosítása (kgfb) továbbra is január elsejei évfordulós, az idei évben két nappal korábban, legkésőbb február 28-ig kell rendeznie esedékes díjrészletét – hívja fel a figyelmet a Független Biztosítási Alkuszok Magyarországi Szövetsége (FBAMSZ) a Világgazdaságnak küldött közleményében. A szigorú határidő az összegnek a biztosítóhoz való beérkezésére vonatkozik.
Az idei szökőévben a 60 napos díjfizetési haladék nem március 1-jén, hanem február 29-én jár le.
Mivel azonban mindkét nap hétvégére esik, a befizetésnek mindenképpen a február 29-i, szombati zárásig kell teljesülnie.
A díjat késedelmesen fizető ügyfelek
nem hivatkozhatnak arra, hogy a díjfizetésről nem kaptak értesítést: a szabályozás értelmében ennek számon tartása egyértelműen az ő felelősségük.
A tavalyi év végével az érintettek közül 141 836 gépjármű szerződése szűnt meg különböző okok miatt. A társaságok ezen belül – az értékesített gépjárművekkel együtt – csupán hatvannégyezer magánszemély által üzembentartott személyautó szerződését törölték év végével. (Tavalyelőtt hatvannyolcezren voltak).
Az év végén biztosítót váltók autóinak jellemzően
öregebb az életkora, valamint magasabb a bónusz fokozata (mintegy háromnegyedük B10 besorolású), mint az éves átlag.
A fedezetlenségi díj felszámítását 2010. január 1-je óta törvény írja elő, annak kiszámítása napi díjszámítással történik, amely személygépkocsik esetében, 2020-ban – a gépjárművek teljesítményétől függően – 510-1140 forint naponta.
Nagyobb tehergépjárművek, vontatók esetében pedig a napi több ezer forintot is elérheti. Érdemes még tudni, hogy
A MABISZ figyelmeztet arra is: az, hogy
egy jármű hosszabb ideig nincs használatban, még nem mentesít a törvény szerinti biztosítási kötelezettség alól.
Ha pedig az autós a fedezetlenség időszakában okoz kárt, nem számíthat a biztosító térítésére. Ilyen helyzetben
egy személyi sérülés esetén akár több tízmillió forint is lehet az a kártérítés,
amit a vétkes fél – anyagi helyzetétől függően – akár egész élete során kénytelen törleszteni.
A fedezetigazolás meglétével, a zöldkártya rendszerrel foglalkozó illetékes nemzetközi szervezet, a Council of Bureaux (CoB) 2018-as összehasonlító adatai szerint egyébként az akkori mintegy 5,26 milliós magyar gépjárműállományból több mint nyolcvannégyezer nem rendelkezett biztosítással (1,6%).